จนท.ดับเพลิงของศูนย์การค้าเซ็นทรัลเวิลด์ ใช้เวลา 10 นาที เข้าควบคุมเพลิง คาดว่า เกิดจากซุ้มถ่ายรูปมีการติดไฟประดับลัดวงจรจนเกิดการลุกไหม้
เจ้าหน้าที่ดับเพลิงของศูนย์การค้าเซ็นทรัลเวิลด์ ใช้เวลา 10 นาที เข้าควบคุมเพลิงที่ คาดว่า เกิดจากซุ้มถ่ายรูปมีการติดไฟประดับลัดวงจรจนเกิดการลุกไหม้ และลามไปที่บันไดเลื่อน โดยอพยพคนออกนอกอาคาร เร่งระบายกลุ่มควัน ส่วนสาเหตุ รอกองพิสูจน์หลักฐานเข้าตรวจสอบอย่างละเอียดอีกครั้งพันตำรวจเอกพันษา อมราพิทักษ์ ผู้กำกับการสถานีตำรวจนครบาลปทุมวัน เปิดเผยถึงเหตุเพลิงไหม้ ภายในห้างสรรพสินค้าเซ็นทรัลเวิลด์ ย่านราชประสงค์ ว่า ต้นเพลิงเกิดขึ้นที่ซุ้มร้านถ่ายรูปบริเวณใต้บันไดเลื่อนชั้น 1 ฝั่งโซนกรูฟ ด้านถนนพระราม 1 ซึ่งซุ้มถ่ายรูป มีการติดไฟประดับคาดว่า เกิดการลัดวงจรที่ไฟประดับจนเกิดการลุกไหม้ และลามไปที่บันไดเลื่อน ซึ่งบันไดเลื่อนมีน้ำมันหล่อลื่นจึงเป็นเชื้อไฟ ทำให้เกิดการลุกไหม้ และมีกลุ่มควันจำนวนมากหลังเกิดเหตุ เจ้าหน้าที่ดับเพลิงของทางห้างได้ใช้อุปกรณ์เข้าดับเพลิงไว้ได้อย่างรวดเร็ว เบื้องต้นไม่มีผู้บาดเจ็บหรือเสียชีวิต ส่วนสาเหตุที่แท้จริง รอเจ้าหน้าที่พิสูจน์หลักฐานเข้าตรวจสอบอีกครั้งหนึ่ง พร้อมยืนยันว่า จากการตรวจสอบด้วยสายตา ไม่พบว่าไฟลุกไหม้ต้นคริสต์มาสแต่อย่างใดต่อมา ศูนย์การค้าเซ็นทรัลเวิลด์ ออกเอกสารชี้แจง เจ้าหน้าที่ประจำศูนย์ได้ควบคุมสถานการณ์เป็นที่เรียบร้อยภายใน 10 นาที และกลับเข้าสู่ภาวะปกติแล้ว โดยไม่มีผู้ได้รับบาดเจ็บแต่อย่างใด และกำลังระบายควันโดยเร็วที่สุด โดยศูนย์การค้า ยังคงเปิดให้บริการตามปกติ ปิดเฉพาะโซนที่เกี่ยวข้องบางส่วน